„ Mig langar bara til að fá að vera hér á Íslandi , “ segir Laurent-Fabrice , sem hraktist 16 ára gamall frá fjölskyldu sinni og heimili eftir að upp komst að hann væri hommi . Hann lýsir því að móðir hans svipti sig lífi og bræður hans hugðust myrða hann . Hann flúði land en varð vitni að hrottalegum morðum vina sinna sökum þess að þeir voru samkynhneigðir . Hann hefur sótt um vernd hér á landi en verið hafnað og bíður nú niðurstöðu í kæru þess vegna . Sagan sem Laurent-Fabrice , samkynhneigður hælisleitandi frá Austur-Kongó , rekur fyrir blaðamanni Stundarinnar er slík og þvílík að átakanlegt er á að hlýða . Fabrice lýsir því hvernig hann missti móður sína , hraktist frá fjölskyldu sinni af ótta um líf sitt og hvernig hann hefur verið beittur andlegu , kynferðislegu og líkamlegu ofbeldi svo oft að hann hefur vart tölu á því . Hann hefur neyðst til að flýja heimaland sitt , Austur-Kongó , hrakist þaðan til Angóla , til Portúgal , Frakklands og nú Íslands . Hann upplifir að hann sé alls staðar óvelkominn , alls staðar utangarðs . „ Ég er fórnarlamb eigin lífs vegna þess að ég er samkynhneigður . “ Fabrice er fæddur árið 1987 í Austur-Kongó , í höfuðborginni Kinshasa . Hann vill ekki að eftirnafn hans sé notað í þessu viðtali til að minnka líkurnar á því að hægt sé að leita hann uppi með leitarvélum á netinu , enda telur hann að með því gæti hann stofnað sér í hættu . Hann ...